钦定古今图书集成/历象汇编/岁功典/第042卷 > 《浙江志书》 > 绍兴府
## 钦定古今图书集成/历象汇编/岁功典/第042卷 > 《浙江志书》 > 绍兴府

越中当三夏旱甚之时，有迎龙之赛，不斋虔祈祷，惟
饰优伶及下户少年，为诸神佛怪异，或扮故事，珠翠
灿然，绮绣陆离，彩巾锦带，飘飏风日中。草龙则覆以
锦褾，插金首服为鳞，指节为锁，车马纷然，尽服饰之
鲜丽。侏儒里老，慕为奇货，争预迎至家。饮食之用，以
𩰚异为仙为怪。其费用率里巷为伍，度人家有无差
派，好事者主其算，大户竞出新奇相炫耀，有一珍丽，
即侈然德色，长街通衢，迤逦回旋，观者互奔趋，顾盼
不给，大约若𩰚富。而馀姚则以大江为界，南北各一
宗，递相竞，各以阀阅名位假古人相况，交矜夸，甚则
相嘲诮，即触人忌讳不顾，亦大足诧也。